Jong vrou leef ná motor 150 m van krans tuimelDie motor se wrak. Foto: Localsa.co.za ŉ 20-jarige vrou het Woensdagmiddag ternouernood aan die dood ontkom nadat haar motor 150 meter ver van ŉ krans tussen Simonstad en Kaappunt geval het. Volgens Craig Lambinon, woordvoerder van die Nasionale Seereddingsinstituut (NSRI), is sy bemanning van Simonstad omstreeks 17:54 na Smitswinkelbaai ontbied ná berigte dat ŉ motor die pad verlaat en by die krans afgetuimel het. Die motor het op die kuslyn tot stilstand gekom en was halfpad onder water. “Dit was moeilik om by die motor uit te kom. ŉ Polisiebeampte is met ŉ boot tot naby die wrak geneem en kon bevestig die vrou is in ŉ kritieke toestand en sy is die enigste insittende in die voertuig,” het Lambinon gesê. Die vrou is met behulp van ŉ Skymed-reddingshelikopter na veiligheid gebring. “Sy is op die toneel gestabiliseer en met die helikopter na ŉ nabygeleë hospitaal geneem vir verdere behandeling.” Die oorsaak van die ongeluk is onbekend en word ondersoek.